แจ้งเตือนจังหวัดประจวบคีรีขันธ์ และ 5 จังหวัดภาคใต้ เฝ้าระวังน้ำท่วมฉับพลัน น้ำป่าไหลหลาก ตั้งแต่วันนี้ไปจนถึงวันที่ 10 พฤษภาคมนี้
กรมป้องกันและบรรเทาสาธารณภัย ได้รับแจ้งจากกองอำนวยการน้ำแห่งชาติ และวิเคราะห์สถานการณ์น้ำจากฝนคาดการณ์ของกรมอุตุนิยมวิทยาและสถาบันสารสนเทศทรัพยากรน้ำ (องค์การมหาชน) พบว่า มีพื้นที่เสี่ยงน้ำท่วมฉับพลันและน้ำป่าไหลหลากในพื้นที่ภาคกลางและภาคใต้ ช่วงระหว่างวันที่ 7–10 พฤษภาคม 2565 ได้แก่ จังหวัดประจวบคีรีขันธ์ และ 5 จังหวัดภาคใต้ ได้แก่ ชุมพร สุราษฎร์ธานี นครศรีธรรมราช พัทลุง และสงขลา จึงแจ้งเตือนให้จังหวัด จัดเจ้าหน้าที่ติดตามข้อมูลสภาพอากาศและสถานการณ์น้ำตลอด 24 ชั่วโมง โดยเฉพาะพื้นที่ที่มีปริมาณฝนตกสะสมมากกว่า 90 มิลลิเมตร และจุดเสี่ยงที่เกิดน้ำท่วมขังเป็นประจำ พร้อมประสานองค์กรปกครองส่วนท้องถิ่น เตือนประชาชนในพื้นที่เสี่ยงภัยทราบล่วงหน้า จัดเจ้าหน้าที่ชุดปฏิบัติการ รถปฏิบัติการและเครื่องจักรกลสาธารณภัยเข้าประจำจุดเสี่ยงน้ำท่วม รวมถึงประสานการปฏิบัติร่วมกับหน่วยงานพลเรือน ทหาร ตำรวจ เครือข่ายอาสาสมัครและจิตอาสา เพื่อเข้าแก้ไขปัญหาและให้การช่วยเหลือประชาชนได้ทันทีที่เกิดภัย หากมีแนวโน้มเกิดสถานการณ์รุนแรงในพื้นที่ ให้จังหวัดดำเนินการตามแผนเผชิญเหตุ รวมทั้งปฏิบัติตามประกาศหรือคำแนะนำอย่างเคร่งครัด